### | | | | --- | --- | | | | | --- | | **Byråd** 31. oktober 2017 Sagsnr. 710-2015-64871 Dok.nr. 710-2017-231728 Sagsbehandler DPRSK | | 126.                Udmøntning af pulje til en værdig ældrepleje 2018 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

**SAGENS INDHOLD**

Byrådet skal i denne sag tage stilling til udmøntning af
puljen til en værdig ældrepleje for 2018.

I forbindelse med vedtagelsen af finansloven for 2016 blev
det aftalt, at kommunerne inden 1. juli 2016 skulle vedtage en
værdighedspolitik. Der blev samtidig afsat midler, så kommunerne kunne styrke
deres arbejde med en værdig ældrepleje, og de vedtagne politikker kunne
implementeres.

Byrådet vedtog 28. juni 2016 værdighedspolitikken for [adresse]
Kommune.

For at få frigjort deres andel af værdighedsmilliarden skal
den enkelte kommune frem til 2020 fremsende en redegørelse til Sundheds- og
Ældreministeriet for den påtænkte anvendelse af midlerne. Redegørelsen skal
også offentliggøres på kommunens hjemmeside.

Fra 2020 vil midlerne blive tilført kommunerne som en del af
bloktilskuddet efter en objektiv fordelingsnøgle for ældreområdet.

[adresse] andel af værdighedsmilliarden i 2017 er
7,632 mio. kr. Beløbet for 2018 er endnu ikke udmeldt, men det forventes at
ligge tæt på beløbet for 2017.

**VURDERING**

Social og Sundhed vurderer, at det med få ændringer er
hensigtsmæssigt at lade den nuværende fordeling af puljemidlerne fortsætte i
2018. Fordelingen af midlerne understøtter værdighedspolitikkens overordnede vision om, at ”Sammen med borgeren
skaber vi rammerne for, at de kan udvikle og leve et selvstændigt, værdigt og
sundt liv”.

Puljemidlerne foreslås anvendt i 2018 på følgende måde:

- Der
afsættes 1 mio. kr. til sygepleje, således at borgere forsat kan modtage
sygeplejefaglig behandling i eget hjem. Det kan bidrage til at øge
livskvaliteten og trygheden for den enkelte borger. Det er tillige i god
overensstemmelse med visionen for sundhedsaftalen: ”Mere sundhed i det nære –
på borgerens præmisser”.

- Der afsættes 800.000 kr. til understøttelse af en
værdig død. Specielt er der fokus på at imødekomme borgeres ønske om at dø
hjemme. Midlerne fordeles mellem den palliative indsats (sygepleje til døende)
og den terminale pleje (personlig pleje og praktisk hjælp til døende).

- Der
afsættes 3,5 mio. kr. til rehabilitering, tværfaglighed og sammenhæng i plejen.
Midlerne vil blive anvendt til personlig pleje og praktisk hjælp med henblik på
at fastholde det nuværende serviceniveau i de aktuelle situationer, hvor de
visiterede borgere gennemsnitligt modtager mere hjælp - især i ydertimer (nat,
aftener og weekender). Der lægges vægt på at fastholde de iværksatte
rehabiliteringstiltag i ældreplejen og samtidig give mulighed for aflastning af
pårørende til demente.

- Der
afsættes 820.000 kr. til styrkelse af ernæringsindsatsen over for den enkelte
borger. Heraf anvendes de 500.000 kr. til ernæringsscreening, og 320.000 kr.
anvendes til at nedsætte taksten for de hjemmeboende borgeres madservice. Dette
svarer til, at borgerens pris for en hovedret med udbringning i 2018 nedsættes
fra 53 kr. til 49 kr., og at borgerens pris for en hovedret uden udbringning
nedsættes fra 47 kr. til 43 kr. Prisen kan have betydning for, om borgerne
vælger et varieret og ernæringsrigtigt måltid. I 2016 og 2017 var de 320.000
kr. afsat til at godkendte leverandører af madservice, fx Favrskov Mad, kunne
vælge også at levere varmholdt mad til de visiterede borgere. Da ingen
leverandører har tilbudt denne ydelse, foreslås det, at midlerne i stedet
anvendes til en prisnedsættelse for madservice.

- Der
afsættes 500.000 kr. til øget selvbestemmelse via udbredelse af
velfærdsteknologiske løsninger med et frisættende sigte, fx brug af
elektroniske medicinbokse. Midlerne vil blive anvendt til en medarbejder, der
støtter borgere og medarbejdere i at anvende nye teknologiske løsninger.

- For
at øge borgernes livskvalitet på plejecentrene afsættes der 960.000 kr. til
supplerende aktiviteter på centrene. Midlerne afsættes med baggrund i budgetaftalen
for 2016-2019, hvor det blev aftalt, at der skal anvendes 800.000 kr. til
ergoterapeutiske indsatser på plejecentrene, hvis ældreområdet blev tildelt
flere midler via finansloven.

**ØKONOMI**

Redegørelsen for anvendelsen af midlerne i 2018 tager udgangspunkt
i [adresse] andel af værdighedsmilliarden i 2017. Et eventuelt forhøjet
beløb vil blive fordelt forholdsmæssigt på de forskellige initiativer, som er
beskrevet ovenfor.

Redegørelsen for den påtænkte anvendelse af midlerne skal
sendes til Sundheds- og Ældreministeriet senest 1. november 2017. Kommunerne
skal endvidere med revisorpåtegnet regnskab redegøre for, at midlerne i 2017 er
anvendt som forudsat.

Social og Sundhed foreslår, at midlerne anvendes i henhold
til nedenstående tabel.

|  |  |
| --- | --- |
| **Indsats** | **(1.000 kr.)** |
| Det nære sundhedsvæsen – sygepleje | 1.006 |
| Understøttelse af en værdig død | 808 |
| Rehabilitering, tværfaglighed og sammenhæng i plejen | 3.533 |
| Styrkelse af ernæringsindsatsen overfor den enkelte borger | 818 |
| Selvbestemmelse via udbredelse af velfærdsteknologi | 505 |
| Aktiviteter på plejecentrene | 962 |
| **I alt** | **7.632** |

**INDDRAGELSE**

Forslaget vedrørende anvendelse af puljen til en værdig
ældrepleje i 2018 har været forelagt Ældrerådet, som har tilsluttet sig den
foreslåede fordeling.

**INDSTILLING**

Direktøren for Social og Sundhed indstiller til Byrådet:

1. At fordelingen af puljen til en værdig
ældrepleje i 2018 godkendes.

2. At en hjemmeboende borgers takst i
2018 for en hovedret nedsættes fra 53 kr. til 49 kr. (med udbringning) og fra
47 kr. til 43 kr. (uden udbringning).

**BESLUTNING**

***Social- og Sundhedsudvalget, 3. oktober 2017:***

Fraværende:Hannah Steffensen

Indstilles godkendt.

***Økonomiudvalget, 25. oktober 2017:***

Fraværende:Olga Bruun, Richard Holm

Indstilles godkendt.